กกต. เริ่มกระบวนการรับสมัคร ส.ส.แบบบัญชีรายชื่อ และรับแจ้งรายชื่อบุคคลที่พรรคการเมืองมีมติเสนอเป็นนายกรัฐมนตรีแล้ว
คณะกรรมการการเลือกตั้ง (กกต.) เริ่มการรับสมัครรับเลือกตั้ง ส.ส.แบบบัญชีรายชื่อ และแจ้งรายชื่อบุคคลที่พรรคการเมืองมีมติเสนอสภาผู้แทนราษฎรเพื่อพิจารณาให้ความเห็นชอบแต่งตั้งเป็นนายกรัฐมนตรีแล้ว ที่ศาลาว่าการกรุงเทพมหานคร ดินแดง ซึ่ง กกต. แจ้งต่อพรรคการเมือง ว่า ในวันนี้ (4 เม.ย.66) มีพรรคการเมืองมาลงชื่อยื่นสมัครทั้งสิ้น 49 พรรคการเมือง โดยพรรคการเมืองที่มาถึงก่อนเวลารับสมัคร 08.30 น. ให้ถือว่ามาพร้อมกัน ดังนั้นการจับสลากรอบแรก นายอิทธิพร บุญประคอง ประธาน กกต. เป็นผู้จับสลากรายชื่อพรรคการเมือง เพื่อจัดลำดับพรรคการเมืองเพื่อให้พรรคการเมืองจับหมายเลขของตัวเอง ซึ่งจะเป็นหมายเลขที่พรรคการเมืองนำใช้ในการหาเสียงเลือกตั้ง ส.ส. แบบบัญชีรายชื่อในครั้งนี้